钦定古今图书集成/明伦汇编/官常典/第753卷 > 简仁瑞 邹教谕 何相刘
## 钦定古今图书集成/明伦汇编/官常典/第753卷 > 简仁瑞 邹教谕 何相刘

按《明外史忠义传》：“仁瑞字季麟，荣县人。由举人历官
西安同知，迁平凉知府。十六年冬，贼入关，诸王宗室
及监司以下官谋遁走。仁瑞谒韩王曰：‘长安有重兵，
讹言不足信。殿下轻弃三百年宗社，欲何之？纵贼压
境，延、宁、甘、凉诸军足相援，必不能支，同死社稷，亦不
辱二祖列宗’。王不从。是夕，其护卫卒噪，挟王及诸郡”
王、宗室斩关出奔，胁仁瑞行。仁瑞曰：“吾平凉守也。吾
去，谁与守？”众遂去。仁瑞乃撤四关居民入城，以土石
塞门，为死守计。未几，贼檄至，乃召所活死囚数辈谓
之曰：“吾昔生汝，汝亦有以报我乎？”皆对曰：“惟命。”即托
以幼子，令卫出城。明日，贼抵城下，守陴者皆哭。士民
数人草《降书》，乞佥名署印。仁瑞怒，厉声叱责之，正衣
冠，自经堂上。平凉既陷，属城悉降。华亭教谕邹姓者，
援曾子居武城，义，欲避去。训导何相刘止之曰：“吾辈
委质为臣，安可以宾师自待？”乃率诸生共守。及城陷，
与教谕皆殉难。